Feestyd-doendinge: Markdag in die VrystaatMooi tuisgemaakte Kersversierings is te koop by die Volksblad-fees. Van koeksisters, juwele, speelgoed en mooi lap tot biltong, tuisgemaakte konfyt, heuningkoeke en hope atmosfeer. Suid-Afrika spog met heerlike naweekmarkte en dit is ook dalk net die regte plek om ’n unieke Kersfeesgeskenk te gaan uitsnuffel. Koop hierdie Kersfees handgemaakte produkte op jou Vrystaatse voorstoep. Volksblad se immergewilde mark vir oud en jonk se feesdatum vir vanjaar is 7 Desember en word by die mooi Botaniese Tuine aangebied. Kom maak ’n draai vir eiesoortige handgemaakte produkte, tuisgebak en varsgebak, pret en plesier, musiek en boetiekbier. Mooi sterre soos dié is te koop by Parys se Hartelus-Kersmark. Koop, kuier, eet, wandel, ontspan by Parys se Hartelus Kersmark langs die rivier. Kom kies uit ’n verskeidenheid lekkernye, eersteklas wegneemetes en mooigoed wat jy nie in die winkels sal kry nie. Of kom hou saam piekniek aan die oewer van die Vaalrivier. Op Clarens se markte kan jy onder meer heerlike eetgoed koop. Die Clarens Country Market op die prentjiemooi Clarens is elke Saterdag in volle swang gedurende die feesseisoen, waar plaaslike entrepreneurs hulle produkte (wat handgemaakte Kersgeskenke insluit) uitstal. Daar word ook ’n vlooimark op die dorp se Main Square op 15 en 21 Desember aangebied.